ซีไอเอ็มบีขายกองทุน6เดือนจ่าย3.40%
บลจ.ซีไอเอ็มบี พรินซิเพิล ขายกองทุนใหม่ลงทุนตราสารหนี้ทั้งในและต่างประเทศ อายุ 6 เดือน ผลตอบแทน 3.40% ต่อปี
13 มี.ค. 2555

บลจ.ซีไอเอ็มบี พรินซิเพิล ขายกองทุนใหม่ลงทุนตราสารหนี้ทั้งในและต่างประเทศ อายุ 6 เดือน ผลตอบแทน 3.40% ต่อปี
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล  กล่าวว่า  บริษัทเสนอขายกองทุนเปิดซีไอเอ็มบี-พรินซิเพิล เอ็นแฮนซ์ ตราสารหนี้ 6M8 (CIMB-Principal EFI 6M8) อายุโครงการประมาณ 6 เดือน มูลค่าโครงการ 2,000 ล้านบาท  ลงทุนในตราสารหนี้ภาครัฐ ภาคธนาคาร และภาคเอกชน ทั้งในประเทศและต่างประเทศ โดยกองทุนจะลงทุนในต่างประเทศไม่เกิน 79% ของมูลค่าทรัพย์สินสุทธิและป้องกันความเสี่ยงจากอัตราแลกเปลี่ยนเต็มจำนวน 
ทั้งนี้ ผู้สนใจสามารถลงทุนด้วยเงินขั้นต่ำเพียง 5,000 บาท  โดยผลตอบแทนประมาณการที่ 3.40% ต่อปี เทียบเท่าอัตราดอกเบี้ยเงินฝากประจำก่อนเสียภาษีที่ 4.00 % ต่อปี โดยจะเสนอขายครั้งแรก(IPO) ระหว่าง วันที่ 13 – 15 มี.ค.2555 จองซื้อและขอหนังสือชี้ชวนได้ที่ ธนาคาร ซีไอเอ็มบี ไทย ทุกสาขาทั่วประเทศ